Document ID: 32014L0074

ΚΑΤ' ΕΞΟΥΣΙΟΔΌΤΗΣΗ ΟΔΗΓΊΑ 2014/74/ΕΕ ΤΗΣ ΕΠΙΤΡΟΠΉΣ
της 13ης Μαρτίου 2014
για την τροποποίηση, με σκοπό την προσαρμογή στην τεχνική πρόοδο, του παραρτήματος IV της οδηγίας 2011/65/ΕΕ του Ευρωπαϊκού Κοινοβουλίου και του Συμβουλίου, όσον αφορά εξαίρεση για τη χρήση μολύβδου σε συστήματα άλλα πέραν των συζευκτήρων με ακίδες ενσφήνωσης τύπου C για βιομηχανικά όργανα παρακολούθησης και ελέγχου
(Κείμενο που παρουσιάζει ενδιαφέρον για τον ΕΟΧ)
Η ΕΥΡΩΠΑΪΚΗ ΕΠΙΤΡΟΠΗ,
Έχοντας υπόψη τη Συνθήκη για τη λειτουργία της Ευρωπαϊκής Ένωσης,
Έχοντας υπόψη την οδηγία 2011/65/ΕΕ του Ευρωπαϊκού Κοινοβουλίου και του Συμβουλίου, της 8ης Ιουνίου 2011, για τον περιορισμό της χρήσης ορισμένων επικίνδυνων ουσιών σε ηλεκτρικό και ηλεκτρονικό εξοπλισμό (1), και ιδίως το άρθρο 5 παράγραφος 1 στοιχείο α),
Εκτιμώντας τα ακόλουθα:
(1)
Η οδηγία 2011/65/ΕΕ απαγορεύει τη χρήση μολύβδου στον ηλεκτρικό και ηλεκτρονικό εξοπλισμό που διατίθεται στην αγορά.
(2)
Συμβατά συστήματα συζευκτήρα ακροδεκτών χρησιμοποιούνται σε συσκευές ψηφιοποίησης υψηλής ταχύτητας, πηγές ραδιοσυχνότητας και πηγές σήματος σε μορφή κύματος και σε ασύρματο εξοπλισμό δοκιμών. Συμβατά συστήματα συζευκτήρα ακροδεκτών που δεν περιέχουν μόλυβδο δεν χρησιμοποιούνται ακόμα σε βιομηχανικά όργανα παρακολούθησης και ελέγχου (IMCI). Η απόδοση και οι απαιτήσεις αξιοπιστίας των οργάνων IMCI είναι υψηλότερες από εκείνες άλλου ηλεκτρικού και ηλεκτρονικού εξοπλισμού και η αξιοπιστία υποκατάστατων που δεν περιέχουν μόλυβδο δεν είναι εξασφαλισμένη υπό αυτές τις συνθήκες.
(3)
Προκειμένου οι κατασκευαστές να διασφαλίσουν την τεχνική εφαρμογή τεχνικών στοιχείων που δεν περιέχουν μόλυβδο και να αποδείξουν επαρκώς την αξιοπιστία τους όταν χρησιμοποιούνται σε όργανα IMCI, η χρήση μολύβδου σε συστήματα άλλα πέραν των συζευκτήρων με ακίδες ενσφήνωσης τύπου C για βιομηχανικά όργανα παρακολούθησης και ελέγχου θα πρέπει, συνεπώς, να εξαιρείται από την απαγόρευση έως την 31η Δεκεμβρίου 2020. Λόγω των κύκλων καινοτομίας των οργάνων IMCI, η μεταβατική αυτή περίοδος είναι σχετικά σύντομη και θεωρείται μάλλον απίθανο να επηρεάσει αρνητικά την καινοτομία.
(4)
Σύμφωνα με την αρχή της διασφάλισης της δυνατότητας επισκευής του προϊόντος με τον ίδιο τρόπο όπως έχει παραχθεί (repair-as-produced) που προβλέπεται στο άρθρο 4 παράγραφος 4 της οδηγίας 2011/65/ΕΕ, το οποίο αποσκοπεί στην επιμήκυνση της διάρκειας ζωής συμμορφούμενων προϊόντων από τη στιγμή που διατίθενται στην αγορά, τα ανταλλακτικά θα υπόκεινται χωρίς περιορισμούς στην εν λόγω εξαίρεση ακόμα και μετά την ημερομηνία λήξης της.
(5)
Επομένως, η οδηγία 2011/65/ΕΕ θα πρέπει να τροποποιηθεί αναλόγως,
ΕΞΕΔΩΣΕ ΤΗΝ ΠΑΡΟΥΣΑ ΟΔΗΓΙΑ:
Άρθρο 1
Το παράρτημα IV της οδηγίας 2011/65/ΕΕ τροποποιείται σύμφωνα με το παράρτημα της παρούσας οδηγίας.
Άρθρο 2
1. Τα κράτη μέλη θέτουν σε ισχύ τις αναγκαίες νομοθετικές, κανονιστικές και διοικητικές διατάξεις για να συμμορφωθούν προς την παρούσα οδηγία το αργότερο την τελευταία ημέρα του έκτου μήνα από την έναρξη ισχύος. Ανακοινώνουν αμέσως στην Επιτροπή το κείμενο των εν λόγω διατάξεων.
Οι διατάξεις αυτές, όταν θεσπίζονται από τα κράτη μέλη, αναφέρονται στην παρούσα οδηγία ή συνοδεύονται από παρόμοια αναφορά κατά την επίσημη δημοσίευσή τους. Οι λεπτομερείς διατάξεις για την αναφορά αυτή καθορίζονται από τα κράτη μέλη.
2. Τα κράτη μέλη ανακοινώνουν στην Επιτροπή το κείμενο των ουσιωδών διατάξεων εσωτερικού δικαίου τις οποίες θεσπίζουν στον τομέα που διέπεται από την παρούσα οδηγία.
Άρθρο 3
Η παρούσα οδηγία αρχίζει να ισχύει την εικοστή ημέρα από τη δημοσίευσή της στην Επίσημη Εφημερίδα της Ευρωπαϊκής Ένωσης.
Άρθρο 4
Η παρούσα οδηγία απευθύνεται στα κράτη μέλη.
Βρυξέλλες, 13 Μαρτίου 2014.

Labels: 7
3
1
20